CELEX: 62008TN0180
Language: el
Date: 2008-05-15 00:00:00
Title: Υπόθεση T-180/08 P: Αναίρεση που άσκησε στις 15 Μαΐου 2008 ο Giuseppe Tiralongo κατά της διατάξεως που εξέδωσε το Δικαστήριο Δημόσιας Διοίκησης στις 6 Μαρτίου 2008 στην υπόθεση F-55/07, Tiralongo κατά Επιτροπής

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/45
            
         Αναίρεση που άσκησε στις 15 Μαΐου 2008 ο Giuseppe Tiralongo κατά της διατάξεως που εξέδωσε το Δικαστήριο Δημόσιας Διοίκησης στις 6 Μαρτίου 2008 στην υπόθεση F-55/07, Tiralongo κατά Επιτροπής
   (Υπόθεση T-180/08 P)
   (2008/C 171/86)
   Γλώσσα διαδικασίας: η ιταλική
   Διάδικοι
   
      Αναιρεσείων: Giuseppe Tiralongo (Ladispoli, Ιταλία) (εκπρόσωποι: F. Sciaudone, R. Sciaudone και S. Frazzani, δικηγόροι)
   
      Αντίδικος κατ' αναίρεση: Επιτροπή των Ευρωπαϊκών Κοινοτήτων
   Αιτήματα του αναιρεσείοντος
   Ο αναιρεσείων ζητεί από το Πρωτοδικείο:
   
               —
            
            
               να αναιρέσει την αναιρεσιβαλλόμενη διάταξη που εκδόθηκε στις 6 Μαρτίου 2008 στην υπόθεση F-55/07 και να αναπέμψει την υπόθεση στο Δικαστήριο Δημόσιας Διοίκησης προκειμένου αυτό να εκδώσει νέα απόφαση, αποφαινόμενο επί της ουσίας, υπό το πρίσμα των ενδείξεων που θα παράσχει το Πρωτοδικείο·
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας και στα έξοδα της σχετικής με την υπόθεση F-55/07 διαδικασίας.
            
         Λόγοι αναιρέσεως και κύρια επιχειρήματα
   Προς στήριξη των αιτημάτων του, ο αναιρεσείων επικαλείται:
   
               —
            
            
               εσφαλμένη εφαρμογή της νομολογίας σχετικά με την αυτοτέλεια των ενδίκων μέσων: ειδικότερα, το Δικαστήριο Δημόσιας Διοίκησης υπέπεσε σε πλάνη ως εκ του ότι εφάρμοσε τις απορρέουσες από τη νομολογία αρχές, που αφορούν την αποκατάσταση ζημίας προκληθείσας από αθέμιτες πράξεις, σε μια περίπτωση στην οποία, αντιθέτως, η ζημία προκλήθηκε από παράνομες εκδηλώσεις συμπεριφοράς·
            
         
               —
            
            
               έλλειψη αιτιολογίας της αναιρεσιβαλλομένης διατάξεως καθόσον το Δικαστήριο Δημόσιας Διοίκησης αναφέρει ρητώς ότι οι τρεις αιτιάσεις που προέβαλε ο αναιρεσείων αναφορικά με τις εκδηλώσεις συμπεριφοράς της Επιτροπής αφορούν, στην πραγματικότητα, την έλλειψη νομιμότητας ορισμένων πράξεων·
            
         
               —
            
            
               εσφαλμένη ερμηνεία της νομολογίας σχετικά με την αυτοτέλεια των ενδίκων μέσων: ειδικότερα, το Δικαστήριο Δημόσιας Διοίκησης υπέπεσε σε πλάνη ως εκ του ότι θεώρησε ότι η αρχή της αυτοτέλειας των ενδίκων μέσων δεν μπορούσε να αναπτύξει τα αποτελέσματά της εν προκειμένω·
            
         
               —
            
            
               έλλειψη αιτιολογίας σε σχέση με το αίτημα χρηματικής ικανοποιήσεως λόγω ηθικής βλάβης: ενώπιον της πληθώρας των επιχειρημάτων που προέβαλε με πληρότητα ο αναιρεσείων προκειμένου να αποδείξει την ύπαρξη συνδέσμου μεταξύ της ηθικής βλάβης και των εκδηλώσεων συμπεριφοράς της Επιτροπής, η αναιρεσιβαλλόμενη διάταξη δεν περιλαμβάνει κανένα χωρίο που να παρέχει τη δυνατότητα να γίνουν αντιληπτοί οι λόγοι επί των οποίων στηρίζεται η απόρριψη των επιχειρημάτων αυτών.